Diari Oficial de la Generalitat Valenciana


Sumari del DOGV 8194, del 20-12-2017 (2017/11374)

RESOLUCIÓ de 18 de desembre de 2017, del director general de l'Institut Valencià d'Atenció Social i Sanitària (IVASS), per la qual s'ordena la publicació de la relació de llocs de treball, aprovada pel Consell de Direcció en sessió celebrada el 18 de desembre de 2017.
----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8194

Data del DOGV
:   20-12-2017

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2017/11743


Data del document
:   18-12-2017

Organisme emissor
:   Institut Valencià d'Atenció Social i Sanitaria

Tipus de document
:   Resolució

Descriptors 

:   * Institut Valencià d'Atenció Social i Sanitària
    * concurs administratiu

RESOLUCIÓ de 18 de desembre de 2017, del director general de l'Institut Valencià d'Atenció Social i Sanitària (IVASS), per la qual s'ordena la publicació de la relació de llocs de treball, aprovada pel Consell de Direcció en sessió celebrada el 18 de desembre de 2017. [2017/11178]  
La Llei 10/2010, de 9 de juliol, de la Generalitat, d'ordenació i gestió de la funció pública valenciana (LOGFPV), configura les relacions de llocs de treball com un instrument tècnic a través del qual l'Administració organitza, racionalitza i ordena el seu personal per a una prestació eficaç del servei públic.  
La data de publicació de l'anterior relació de llocs de treball d'aquesta entitat va ser el 8 de maig de 2003, que es va publicar per Resolució de 2 d'abril de 2003, (DOGV 08.05.2003) del director gerent d'IVADIS (actual IVASS).  
Per a poder dur a terme una planificació adequada de les necessitats de recursos humans d'aquesta entitat i a fi de possibilitar l'execució dels processos de selecció i provisió dels llocs de treball, es fa imprescindible l'actualització i publicació d'una relació de llocs de treball de l'IVASS, que incloga tots els llocs de treball existents en l'actualitat, així com totes les modificacions legals que s'han anat produint.   
  
Des de l'esmentada data de publicació de l'última relació de llocs de treball, s'ha procedit a incorporar diversos centres i serveis a aquesta entitat, així com també s'ha procedit a publicar la Llei 1/2013, de 21 de maig, de la Generalitat, de mesures de reestructuració i racionalització del sector públic empresarial i fundacional de la Generalitat, que tenia per objecte establir les mesures de reestructuració i racionalització del sector públic empresarial i fundacional de la Generalitat, disposant les actuacions a realitzar sobre les diferents persones jurídiques que l'integren i fixant el marc de referència per al seu desenvolupament.  
  
La disposició addicional quarta de la norma esmentada, apartat 2, disposava que la integració del personal laboral dels ens del sector públic de la Generalitat que s'extingisca, a causa de l'execució d'aquesta llei, en els ens d'aquest sector que assumisquen les seues funcions, es farà d'acord amb l'establit en l'article 44 del text refós de l'Estatut dels Treballadors, aprovat pel Reial decret legislatiu 1/1995, de 24 de març.  
  
Així mateix, l'apartat 3 d'aquest text legal establia que en el cas que després de l'efectiva posada en funcionament dels diversos ens resultants de les operacions de reestructuració previstes en el títol II del Decret llei 7/2012 i de la present norma existira una disparitat de condicions laborals del seu personal, derivada de la coexistència de diversos convenis col·lectius o de qualsevol altre tipus de situació personal o col·lectiva, s'haurà de procedir pels procediments legals de l'article 39, 40, 41 i 82.3 del text refós de l'Estatut dels Treballadors.  
  
L'article 44. 4. del Reial decret legislatiu 2/2015, de 23 d'octubre, pel qual s'aprova el text refós de la Llei de l'Estatut dels Treballadors, determina que «Llevat de pacte en contra, establit mitjançant un acord d'empresa entre el cessionari i els representants dels treballadors una vegada consumada la successió, les relacions laborals dels treballadors afectats per la successió s'han de seguir regint pel conveni col·lectiu que en el moment de la transmissió fóra aplicable a l'empresa, centre de treball o unitat productiva autònoma transferida.  
  
Aquesta aplicació s'ha de mantindre fins a la data d'expiració del conveni col·lectiu d'origen o fins a l'entrada en vigor d'un altre conveni col·lectiu nou que siga aplicable a l'entitat econòmica transmesa.  
  
Cal tindre en compte que, des de la data de l'última relació de llocs de treball, s'ha publicat en data 1 de desembre de 2017, el Decret 180/2017, de 17 de novembre, del Consell, d'ordenació de les competències i serveis relatius a les funcions de tutela de la Generalitat respecte a les persones incapacitades judicialment o sotmeses a processos d'incapacitació, i aquesta entitat és, com arreplega el Decret, l'entitat de dret públic que exerceix les funcions tutelars en l'àmbit de protecció i tutela de les persones amb capacitat jurídica modificada, i la tutela de les quals té assignada la Generalitat.  
Així mateix, cal incloure en la relació de llocs de treball el que estableix el pla d'igualtat de l'entitat, a fi de garantir que es compleix l'acció d'utilització d'un llenguatge no sexista.  
Per tot el que s'ha exposat, l'IVASS ha elaborat la relació de llocs de treball d'acord amb les condicions laborals que estan vigents i es regulen en els diversos convenis col·lectius, que són aplicables a la plantilla de l'IVASS en funció de l'empresa de procedència, tenint en compte que les subrogacions dels treballadors ho van ser en virtut de l'article 44 de l'ET. Sense prejudici del que es disposa en l'apartat tercer de la disposició addicional quarta de la Llei 1/2013, de la Generalitat.  
La present RPT, conté tots els llocs de treball de l'entitat, així com la denominació de cada lloc, les seues característiques essencials (nombre, denominació i grup), les retribucions complementàries que, si escau, li corresponen, els requisits per a l'acompliment, els mèrits si escau, la forma de provisió i la descripció de funcions.  
  
La relació de llocs ha sigut negociada amb la representació legal dels treballadors en els termes de certificació emesa pel director general de l'IVASS, de data 18 de desembre de 2017, i d'acord amb l'establit en la Llei 10/2010, de 9 de juliol, de la Generalitat, d'ordenació i gestió de la funció pública valenciana.  
Així mateix, compta amb els informes favorables preceptius, prevists en les lleis anuals de pressupostos, que han d'emetre la Direcció General de Sector Públic, Model Econòmic i Patrimoni, i la Direcció General de Pressupostos, subscrits en data 13 de desembre de 2017 i 15 de desembre de 2017, respectivament.  
Considerant que el Consell de Direcció d'aquesta entitat, en sessió celebrada el 18 de desembre de 2017, acorda, en virtut de les competències atorgades per l'article 6.i del Decret 6/2013, de 4 de gener, del Consell, pel qual s'aprova el Reglament d'organització i funcionament d'IVASS (DOGV 6937, 07.01.2013), l'aprovació de la relació de llocs de treball.  
Considerant que l'article 15 del reglament esmentat disposa que anualment es publicaran en el DOGV la relació de llocs de treball de l'entitat.  
Per tot el que s'ha exposat anteriorment, en virtut de les competències atorgades per l'article 8.2 b del Reglament d'organització i funcionament de l'entitat, resolc:  
  
Primer i únic  
Publicar la relació de llocs de treball d'IVASS en el Diari Oficial de la Generalitat Valenciana.  
  
Contra la present resolució, que esgota la via administrativa, podrà interposar-se recurs contenciós administratiu en el termini de dos mesos, a comptar des de l'endemà de la notificació, davant la Sala Contenciosa Administrativa del Tribunal Superior de Justícia. No obstant això, potestativament es podrà interposar un recurs de reposició en el termini d'un mes, a comptar des de l'endemà de la notificació, davant del mateix òrgan que ha dictat l'acte que es recorre.  
  
València, 18 de desembre de 2017.- El director general de l'IVASS, Ángel Bonafe Osca.